b'\n_START_ARTICLE_\nGeneralni konzulat Republike Slovenije v M\xc3\xbcnchnu\n_START_PARAGRAPH_\nGeneralni konzulat Republike Slovenije v M\xc3\xbcnchnu je diplomatsko-konzularno predstavni\xc5\xa1tvo (generalni konzulat) Republike Slovenije s sede\xc5\xbeem v M\xc3\xbcnchnu (Nem\xc4\x8dija); spada pod okrilje Veleposlani\xc5\xa1tvu Republike Slovenije v Nem\xc4\x8diji._NEWLINE_Generalni konzulat Republike Slovenije s sede\xc5\xbeem v M\xc3\xbcnchnu, je bil odprt leta 1992 in je pristojen za dve nem\xc5\xa1ki zvezni de\xc5\xbeeli, in sicer Bavarsko in Baden-W\xc3\xbcrttemberg._NEWLINE_Osrednja naloga GK M\xc3\xbcnchen je vsekakor varstvo in za\xc5\xa1\xc4\x8dita slovenskih dr\xc5\xbeavljanov ter opravljanje drugih konzularnih opravil na obmo\xc4\x8dju ju\xc5\xbene Nem\xc4\x8dije. Prav tako spodbujanje vsestranskega sodelovanja z zveznima de\xc5\xbeelama Bavarsko in Baden-W\xc3\xbcrrtemberg ter promocija Republike Slovenije na tem obmo\xc4\x8dju._NEWLINE_Z vidika mednarodnega prava osnovne naloge slovenskih diplomatskih in konzularnih predstavni\xc5\xa1tev izhajajo iz Dunajske konvencije o diplomatskih odnosih (1961) in Dunajske konvencije o konzularnih odnosih (1963)._NEWLINE_V Sloveniji klju\xc4\x8dne konzularne naloge opredeljuje 23. \xc4\x8dlen Zakona o zunanjih zadevah. Slovenski konzulati, poleg drugih nalog, ki so ob upo\xc5\xa1tevanju mednarodnega prava dolo\xc4\x8dene s predpisi in navodili zunanjega ministra, opravlja zlasti naslednje naloge:_NEWLINE_- varovanje interesov Republike Slovenije, njenih dr\xc5\xbeavljanov in pravnih oseb ter opravljanje konzularno-pravnih zadev,_NEWLINE__NEWLINE_- spodbujanje razvijanja odnosov na podro\xc4\x8dju gospodarstva, kulture, znanosti in izobra\xc5\xbeevanja, poro\xc4\x8danje o dogajanjih na vseh podro\xc4\x8djih \xc5\xbeivljenja na konzularnem obmo\xc4\x8dju in \xc5\xa1ir\xc5\xa1e o dogajanju v sprejemni dr\xc5\xbeavi,_NEWLINE__NEWLINE_- razvijanje sodelovanja s slovensko narodno manj\xc5\xa1ino ter slovenskimi izseljenci in zdomci ter posebna skrb za ohranjanje slovenskega jezika in kulture med njimi,_NEWLINE__NEWLINE_- vzdr\xc5\xbeevanje stikov z dr\xc5\xbeavnimi in lokalnimi organi na konzularnem obmo\xc4\x8dju,_NEWLINE__NEWLINE_- skrb za delovno-pravno in socialno varstvo dr\xc5\xbeavljanov Republike Slovenije na delu v sprejemni dr\xc5\xbeavi._NEWLINE_Trenutna generalna konzulka je Dragica Urtelj.'